Suorat saumat: huhtikuuta 2014
Lämmöstä on saatu nauttia tänä vuonna todella aikaisin. Eletään vasta huhtikuun loppua ja ulkona voi juoksennella hetkittäin t-paitasillaan. Nämä mekot tulevat varsin sopivaan saumaan siis!
Kirppikseltä löytynyt puuvillaverho muuttui kaulukselliksi tunikamekoksi, hintaa tuli ehkä euro.
Ystävän pojan paita innoitti käyttämään viimeisetkin soirot ihanaa tähtikangasta. Kotoa löytyi lisäksi toissakesäisen suosikkipaidan (Nasu!) ompelusta ylijäänyt tilkku vaaleampaa violettia tähtitrikoota. Nämä sopivat mukavasti Viljamin Puodin pandoihin <3 Kaavana Ottobre Kids, Lucky cat 116 cm. Tyttö on venynyt pituutta ja hoikistunut, sillä leveyttä sai ottaa reilusti pois.
Uusimman lehden leggarikaavaa piti testata. Tästä olisi riittänyt 110cm mainiosti, nyt tuli liian lököt.
Vaikka on lämmintä, niin ulkovaatteet on silti hyvä olla kuosissa.
Maaliskuun ompelulaneilla ompelin itselleni takin, kotitöiksi jäi vain nappien ja napinläpien ompelu. No, nyt se on vihdoin päässyt käyttöönkin. Ihanan kevyt ja rypistymätön kangas, tämä pääsee varmasti monille kesäreissuillekin mukaan.
Pojan ulkohousutilannetta piti paikata housuilla, siinä Travallelta ostetut kankaat pääsivät oikeuksiinsa. Vahvaa kangasta ja polvissa lisäksi Superremua vahvikkeena.
Kuopuksen haalariin vaihdoin vetoketjun, kerrankin hyvällä menestyksellä. Tuli toimiva ja siisti, toivottavasti kestää käyttöä taas vuoden tai pari. Sävy ei ole oikea, mutta tuonvärinen sattui kaapista löytymään inspiraation iskiessä. Piti käyttää hyödyksi!
Lähettänyt Jonna klo 4.30
Viime viikonlopun vietin ompelulaineilla. Kivaa oli ja jotain sain aikaankin. Itselleni ompelin takkia, mutta sen kuvaan vasta kun saan napitkin paikoilleen. Lapset sen sijaan saivat nopeammin valmistuvia perusvaatteita. Paitojen kaavat lehdestä Ottobre kids 3/12. Kuopuksen paidat Hoops koossa 116 cm ja esikoisen Globe Kids hiukan muokattuna koossa 128 cm kuten monesti ennenkin. Kuopuksen leggarit SK 1/09, 116 cm.
Ompelun ohessa pääsimme harjoittelemaan kankaanpainantaa. En (vielä) valottanut omaa seulaa, mutta käytin kaverini piirtämää karhunkuvaa hiukan yksinkertaistettuna sabluunapainantaan seulan avulla. Kiitos kuvasta! Seuraavan kerran karhu tekee muutakin kuin seisoo, nämä olivat harjoituskappaleita ;) Kyltteihin saattaa tulla jotain tekstiäkin, kunhan lapset saavat asian pohdittua loppuun.
Lapsilla tyylikkäästi jo yöpuvunhousut jalassa, kuten niin monesti ennekin näissä pimeissä iltakuvissa.
Lähettänyt Jonna klo 10.56